শেয়ারবাজারে আরও তিন ব্যাংকের লভ্যাংশ ঘোষণা
বিনিয়োগকারীদের জন্য লভ্যাংশ ঘোষণা করেছে পুঁজিবাজারে তালিকাভুক্ত বেসরকারি খাতের মিডল্যান্ড ব্যাংক, এনআরবি ব্যাংক ও গ্লোবাল ইসলামী ব্যাংক। গত ৩১ ডিসেম্বর সমাপ্ত হওয়া হিসাববছরের জন্য এ লভ্যাংশ দেওয়া হবে। এদের মধ্যে মিডল্যান্ড ব্যাংক ৫ শতাংশ এবং অন্য দুই ব্যাংক ১০ শতাংশ করে লভ্যাংশ দেবে।
ব্যাংক তিনটির পরিচালনা পর্ষদের বৈঠকে সর্বশেষ হিসাববছরের নিরীক্ষিত আর্থিক প্রতিবেদন পর্যালোচনা করে এসব লভ্যাংশের সুপারিশ করা হয়। আজ সোমবার ঢাকা স্টক এক্সচেঞ্জ (ডিএসই) সূত্রে এ তথ্য জানা গেছে।
এদিকে লভ্যাংশ ঘোষণার কারণে নিয়ম অনুযায়ী আজ ব্যাংক তিনটির শেয়ারের দামের উত্থান-পতনের ক্ষেত্রে কোনো ধরনের সীমা আরোপ থাকছে না।
বিনিয়োগকারীদের জন্য ৫ শতাংশ নগদ লভ্যাংশের ঘোষণা দিয়েছে মিডল্যান্ড ব্যাংক। এর আগের দুই বছরেও ৫ শতাংশ করে নগদ লভ্যাংশ দিয়েছিল ব্যাংকটি।
ঘোষিত লভ্যাংশ অনুমোদনের জন্য আগামী ১৩ জুন ব্যাংকের বার্ষিক সাধারণ সভা (এজিএম) অনুষ্ঠানের তারিখ নির্ধারণ করা হয়েছে। এ জন্য আগামী ২০ মে রেকর্ড তারিখ নির্ধারণ করা হয়েছে।
ডিএসই সূত্রে জানা যায়, সর্বশেষ হিসাববছরে মিডল্যান্ড ব্যাংকের ইপিএস হয়েছে ১ টাকা ৭৭ পয়সা, ২০২২ সালে যা ছিল ৮৮ পয়সা। অন্যদিকে গত বছর ব্যাংকটির শেয়ারপ্রতি প্রকৃত সম্পদমূল্য (এনএভি) হয়েছে ১৪ টাকা ৩১ পয়সা, যা ২০২২ সালে ১১ টাকা ৯৫ পয়সা ছিল। এ ছাড়া গত বছর ব্যাংকটির শেয়ারপ্রতি নগদ অর্থের প্রবাহ ৫৫ পয়সা হয়েছে। এটি ২০২২ সালে ৪ টাকা ২২ পয়সা ছিল।
সর্বশেষ হিসাববছরে সাধারণ বিনিয়োগকারীদের জন্য ১০ শতাংশ লভ্যাংশের ঘোষণা দিয়েছে এনআরবি ব্যাংক। এর পুরোটাই নগদ লভ্যাংশ হিসেবে দেওয়া হবে। অন্যদিকে একই সময়ের জন্য ব্যাংকটির উদ্যোক্তা ও পরিচালকদের জন্য ৬ শতাংশ নগদ লভ্যাংশ দেওয়ার কথা জানিয়েছে ব্যাংকটি।
বর্তমানে এনআরবি ব্যাংকের মোট শেয়ার ৬৯ কোটি ৫ লাখ ৮৭ হাজার ২০০টি। এর মধ্যে সাধারণ বিনিয়োগকারীদের কাছে রয়েছে ১৭ কোটি ৫৭ লাখ ৪৯ হাজার ৬৫৯টি এবং উদ্যোক্তা ও পরিচালকদের কাছে রয়েছে ৫১ কোটি ৪৮ লাখ ৩৭ হাজার ৫৪১টি শেয়ার।
ঘোষিত লভ্যাংশ অনুমোদনের জন্য আগামী ২৭ জুন এনআরবি ব্যাংকের বার্ষিক সাধারণ সভা (এজিএম) অনুষ্ঠানের তারিখ নির্ধারণ করা হয়েছে। এ জন্য আগামী ২ জুন রেকর্ড তারিখ নির্ধারণ করা হয়েছে।
ডিএসই সূত্রে জানা যায়, সর্বশেষ হিসাববছরে এনআরবি ব্যাংকের শেয়ারপ্রতি আয় (ইপিএস) হয়েছে ১ টাকা ৩৫ পয়সা, যা ২০২২ সালে ছিল ৯৪ পয়সা। অন্যদিকে গত বছর ব্যাংকটির শেয়ারপ্রতি প্রকৃত সম্পদমূল্য (এনএভি) হয়েছে ১৩ টাকা ৭৮ পয়সা। এটি ২০২২ সালে ছিল ১৩ টাকা ১৪ পয়সা। এ ছাড়া গত বছর প্রতিষ্ঠানটির নেট অপারেটিং ক্যাশ ফ্লো পার শেয়ার বা শেয়ারপ্রতি নগদ অর্থের প্রবাহ হয়েছে ৫ টাকা ৪ পয়সা, যা এর আগের বছর ৩ টাকা ৮৬ পয়সা ছিল।
সর্বশেষ হিসাববছরে বিনিয়োগকারীদের জন্য ১০ শতাংশ লভ্যাংশের ঘোষণা দিয়েছে গ্লোবাল ইসলামী ব্যাংক। এর মধ্যে ৫ শতাংশ নগদ লভ্যাংশ আকারে ও ৫ শতাংশ বোনাস লভ্যাংশ হিসেবে দেওয়া হবে।
ঘোষিত লভ্যাংশ অনুমোদনের জন্য আগামী ৮ আগস্ট গ্লোবাল ইসলামী ব্যাংকের বার্ষিক সাধারণ সভা (এজিএম) অনুষ্ঠানের তারিখ নির্ধারণ করা হয়েছে। এ জন্য আগামী ৬ জুন রেকর্ড তারিখ নির্ধারণ করা হয়েছে।
ডিএসই সূত্রে জানা যায়, সর্বশেষ হিসাববছরে গ্লোবাল ইসলামী ব্যাংকের ইপিএস হয়েছে ১ টাকা ৩০ পয়সা। ২০২২ সালে ব্যাংকটির পুনর্নির্ধারিত ইপিএস ছিল ৯৮ পয়সা। অন্যদিকে গত বছর ব্যাংকটির শেয়ারপ্রতি প্রকৃত সম্পদমূল্য (এনএভি) হয়েছে ১৩ টাকা ৯৪ পয়সা। ২০২২ সালে ব্যাংকটির পুনর্নির্ধারিত এনএভি ছিল ২২ টাকা ৩৭ পয়সা। এ ছাড়া গত বছর প্রতিষ্ঠানটির শেয়ারপ্রতি নগদ অর্থের প্রবাহ ১৬ পয়সা ঋণাত্মক হয়েছে, যা এর আগের বছর ৫ টাকা ২৮ পয়সা ছিল।
বিনিয়োগকারীদের জন্য লভ্যাংশ ঘোষণা করেছে পুঁজিবাজারে তালিকাভুক্ত বেসরকারি খাতের মিডল্যান্ড ব্যাংক, এনআরবি ব্যাংক ও গ্লোবাল ইসলামী ব্যাংক। গত ৩১ ডিসেম্বর সমাপ্ত হওয়া হিসাববছরের জন্য এ লভ্যাংশ দেওয়া হবে। এদের মধ্যে মিডল্যান্ড ব্যাংক ৫ শতাংশ এবং অন্য দুই ব্যাংক ১০ শতাংশ করে লভ্যাংশ দেবে।